Luka Tiihonen

Luka Tomas Tiihonen (s. 11. huhtikuuta 2003 München, Saksa) on suomalainen jääkiekkopuolustaja, joka pelaa SM-liigajoukkue Mikkelin Jukureissa. Hän pelasi hyökkääjänä C-nuoriin asti.
Ura.
Tiihonen syntyi Saksan Münchenissä, jossa hän asui omien sanojensa mukaan pari ensimmäistä vuotta elämästään ennen muuttamistaan perheineen Suomeen. Tiihonen on Tapparan kasvatti. Hän pelasi kauden 2017–2018 pääasiassa seuran C-nuorissa, mutta Tiihonen pelasi myös yhden pudotuspeliottelun B2-nuorissa, jossa hän voitti SM-hopeaa. Kaudella 2018–2019 Tiihonen toimi Tapparan C-nuorten varakapteenina. Hän oli C-nuorten SM-karsinnoissa joukkueen paras pistemies ja syöttäjä tehoilla 18+28=46. C-nuorten SM-sarjassa Tiihonen oli Tapparan paras pistemies ja maalintekijä tehoilla 15+11=26, kuten myös pudotuspeleissä paras pistemies, maalintekijä ja syöttäjä tehoilla 5+6=11. Hän voitti kauden päätteeksi C-nuorten SM-pronssia. Kaudella 2020–2021 Tiihonen toimi Tapparan U18-joukkueen kapteenina. Hän oli tehoilla 11+14=25 joukkueen paras pistemies ja Tiihonen jakoi sisäisen maalipörssin voiton Tommi Männistön kanssa. Hän voitti myös koko U18 SM-sarjan puolustajien maalipörssin. Tiihonen valittiin kauden päätteeksi sarjan ensimmäiseen tähdistökentälliseen. Kaudella 2021–2022 hän voitti Tapparan U20-joukkueen sisäisen tehotilaston lukemalla +18.
Kaudeksi 2022–2023 Tiihonen siirtyi Rauman Lukon U20-joukkueeseen. Hän sijoittui tehoilla 5+25=30 U20 SM-sarjan puolustajien pistepörssissä seitsemänneksi. Keväällä 2023 Tiihonen nostettiin Lukon SM-liigarinkiin. Hän pelasi kauden 2023–2024 suurimmaksi osaksi U20-joukkueessa. Tiihonen oli tehoilla 4+27=31 Lukon tehokkain puolustaja ja hän jakoi sisäisen syöttöpörssin voiton Venni Tolppolan kanssa. Tiihonen jakoi U20 SM-sarjan puolustajien pistepörssin toisen sijan Kärppien Emil Saarisen kanssa edellään vain JYPin Ossi-Veikka Vuontisvaara. Hän teki miesten pääsarjadebyyttinsä synnyinkaupungissaan Münchenissä Mestarien liigassa 10. lokakuuta 2023 vieraissa EHC Müncheniä vastaan, kun Jakob Stenqvist oli huilivuorossa. Tiihonen merkittiin Lukon seitsemänneksi puolustajaksi. Hän sai ottelussa jääaikaa 10.46 minuuttia ja hänelle merkittiin teholukema –1. Ensimmäisen pääsarjamaalinsa Tiihonen teki seuraavassa ottelussa 17. lokakuuta 2023 sveitsiläistä Genève-Servetteä vastaan. Hänen osumansa jäi Lukon 3–2-voittoon päättyneen ottelun voittomaaliksi. Tiihonen pelasi CHL:ssä kolme ottelua. 
Ensimmäisen ja kauden 2023–2024 ainoaksi jääneen SM-liigaottelunsa Tiihonen pelasi 3. tammikuuta 2024 vieraissa KooKoota vastaan, kun Niclas Almari joutui Lukon puolustuksesta sivuun sairastumisen vuoksi. Hänet merkittiin joukkueen seitsemänneksi puolustajaksi. Tiihonen sai ottelussa jääaikaa 5.54 minuuttia. Helmikuussa 2024 Lukko lainasi hänet viikon mittaisella sopimuksella Mestis-joukkue Kooveehen, kun Ilveksen lainapuolustaja Sebastian Soini oli alle 18-vuotiaiden maajoukkueen mukana. Tiihonen pelasi siellä kolme ottelua. Maaliskuussa 2024 Lukko lainasi hänet loppukaudeksi toiseen Mestis-joukkueeseen, Rovaniemen Kiekkoon. Tiihonen pelasi siellä kahdeksan pudotuspeliottelua tehopistein 1+4=5.
Huhtikuussa 2024 Lukko käytti Tiihosen sopimuksessa olleen option ja teki hänen kanssaan vuoden mittaisen jatkosopimuksen. Syyskuussa seura vuokrasi hänet Mestis-joukkue Kokkolan Hermekseen lähtökohtaisesti koko kauden 2023–2024 kattavalla sopimuksella. Tiihosen ensimmäinen kokonainen Mestis-kausi toi 48 runkosarjaottelussa tehot 5+15=20 ja neljässä pudotuspeliottelussa yhden syöttöpisteen.
Kaudeksi 2025–2026 Tiihonen siirtyi 1+1-vuotisella sopimuksella SM-liigajoukkue Mikkelin Jukureihin.
Muuta.
Tiihonen valmistui ylioppilaaksi Sammon keskuslukiosta syksyllä 2022.